BASES REGULADORAS DO PROGRAMA MUSIGAL 2018 DA DEPUTACIÓN DE PONTEVEDRA
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 20/03/2018)

A Xunta de Goberno desta Deputación, na súa sesión ordinaria do 16 de marzo de 2018, adoptou, entre outros asuntos, aprobar as seguintes bases: A Deputación de Pontevedra, co obxecto de contribuír á difusión e á promoción da música galega e en galego nos concellos da provincia de Pontevedra, e fomentando ao tempo o uso e a normalización social da lingua galega e a defensa dos valores da igualdade de xénero, pon en marcha o programa Musigal 2018. O programa Musigal 2018 nace co obxectivo de favorecer a programación artística por parte dos concellos e diríxese especificamente aos grupos e artistas profesionais de música. Un dos seus obxectivos é a dinamización da lingua galega, en canto que busca favorecer a vivencia positiva no noso idioma e contribuír á posta en valor da lingua galega e ao incremento do seu uso e prestixio, á socialización en galego da infancia e da mocidade e á toma de consciencia sociolingüística da poboación da provincia de Pontevedra. O programa Musigal 2018 desenvólvese con cargo á aplicación orzamentaria 18/330.3340.226.30 por un importe total de 500.000 €. Poderán inscribirse neste programa unicamente grupos musicais profesionais con domicilio social na provincia de Pontevedra, que aborden de xeito específico contidos sociolingüísticos e de dinamización da lingua galega e que nos seus concertos fagan música en galego ou, no caso de ser instrumentais, que as súas pezas sexan de autoría galega. Cada grupo presentará unha única solicitude de inscrición na que indicará a categoría na que desexa inscribirse. Os grupos ou artistas que se inclúan neste programa englobaranse nas seguintes categorías, atendendo ás políticas transversais que se deben levar a cabo desde as administracións públicas: 1.—Son muller: grupos nos que polo menos o 60 % das persoas integrantes (equipo artístico e técnico) e a vocalista sexan mulleres 2.—Son crianza: grupos con espectáculos dirixidos ao público infantil e familiar 3.—Son mocidade: grupos nos que polo menos o 60 % das persoas integrantes (equipo artístico e técnico) sexan menores de 35 anos 4.—Son tradición: grupos de música tradicional galega 5.—Son clásico: grupos de música clásica que teñan no seu repertorio composicións de autores galegos 6.—Son actual: grupos de pop, rock, hip hop e música electrónica Para seren incluídas neste programa as agrupacións interesadas presentarán a seguinte documentación: a.—Fotocopia do CIF da entidade b.—Certificación da conta bancaria c.—Declaración da persoa representante de non estar incursa en causas de incompatibilidade ou incapacidade para contratar coa administración e de aceptación das bases da convocatoria d.—Declaración de estar ao corrente das obrigas tributarias e coa Seguridade Social e.—Declaración asinada na que se comprometen a empregar a lingua galega e unha linguaxe non sexista no desenvolvemento das súas actuacións f.—Documentación que acredite a alta no censo de empresarios e profesionais (IAE) g.—Orzamento: o importe do espectáculo será fixado libremente polos grupos e intérpretes. Deberase especificar, por unha banda, o caché da actuación e, por outra, o custo do equipamento técnico necesario para a súa realización. Este último custo (o do equipamento técnico) aboarao integramente o concello que solicite a actuación h.—Memoria do espectáculo que inclúa: 1. Descrición do espectáculo, acreditando o emprego do galego como mínimo no 70 % das obras musicais que se interpretarán 2. Repertorio musical e duración do espectáculo 3. Ficha do grupo, que conteña: En caso de que se queiran integrar na categoría Son mocidade deberán acompañar unha fotocopia do DNI das e dos compoñentes para os efectos de comprobación das idades Se a solicitude non reúne os requisitos esixidos nestas bases ou calquera dos previstos no artigo 66 da Lei 39/2015, de 1 de outubro, do procedemento administrativo común das administracións públicas (LPACAP), requiriráselle á persoa interesada, de conformidade co establecido no artigo 68 da citada lei, que nun prazo de 10 días hábiles emende as faltas ou presente os documentos preceptivos, indicándolle que no caso de non facelo se terá por desistida da súa solicitude, arquivándose sen máis trámites. As solicitudes formalizaranse no modelo normalizado que se facilita no Rexistro xeral da Deputación, no Servizo de Cultura e Lingua ou en www.depo. gal, e presentaranse, xunto coa documentación prevista na base cuarta, no Rexistro xeral da Deputación, en calquera das oficinas de rexistro da institución provincial ou de calquera das formas previstas no artigo 16.4 da Lei 39/2015, de 1 de outubro, do procedemento administrativo común das administracións públicas (LPACAP). A presentación das solicitudes implicará que se autoriza á institución provincial para o tratamento automatizado de todos os datos contidos nela. O prazo de presentación de solicitudes comezará a partir do día seguinte ao da publicación desta convocatoria no Boletín Oficial da Provincia de Pontevedra (BOPPO) e rematará o 6 de abril de 2018. O Servizo de Cultura e Lingua levará a cabo a selección e a inclusión dos grupos solicitantes e, unha vez elaborada a relación dos inscritos, publicarase na páxina web da Deputación de Pontevedra, www.depo. gal. Poderán beneficiarse os concellos da provincia de Pontevedra de menos de 50.000 habitantes. Os concellos realizarán a solicitude da actuación na que farán constar o nome do grupo ou artista, a data e o lugar fixados para levar a cabo a actuación. En caso de que, por algunha causa imprevista, se produza un cambio de lugar ou data dalgunha das actuacións previstas o concello trasladaralle este cambio ao Servizo de Cultura e Lingua da Deputación de Pontevedra. Cada concello poderá solicitar un máximo de 3 actuacións para o ano 2018, indicando a súa prioridade. As actuacións non poderán estar programadas dentro do mesmo evento e poderanse solicitar un máximo de dous grupos dentro da mesma categoría, establecida na base terceira, indicando a súa prioridade. O prazo de presentación de solicitudes de actuacións por parte dos concellos interesados rematará o 30 de abril de 2018. Convócase este programa Musigal destinado unicamente aos grupos musicais profesionais da provincia de Pontevedra. Os grupos teñen as seguintes obrigas: A Deputación de Pontevedra poderá comprobar en calquera momento o cumprimento das citadas obrigas así como a calquera outra de comprobación e control financeiro que poidan realizar os órganos de control competentes. As actuacións serán cofinanciadas entre a Deputación e os concellos do seguinte xeito: Cada concello interesado poderá solicitar ata un total de 3 actuacións para o ano 2018, e o Servizo de Cultura e Lingua concederaas en base aos seguintes criterios: 1.—No caso de ser suficiente a disposición orzamentaria e despois de comprobar a adecuación das solicitudes ás normas do programa Musigal, a Deputación poderá aprobar de forma íntegra as solicitudes de actuación realizadas polos concellos.2.—En caso de non ser suficiente a disposición orzamentaria para atender o conxunto de peticións, nomearase unha comisión técnica, formada por tres persoas do Servizo de Cultura e Lingua da Deputación, que realizará unha proposta procedendo do seguinte xeito: a.—Concesión dunha actuación a cada concello solicitante b.—No caso dos concellos que soliciten mais dunha actuación resolverase, a segunda actuación resolverase segundo a puntuación obtida en base aos seguintes criterios: I.—Actuación sen incluír en eventos de carácter local: 40 puntos II.—Actuación incluída en programacións de ámbito local: En caso de existencia de consignación resolveríanse as restantes de acordo cos mesmos criterios indicados anteriormente. A adxudicación das actuacións realizarase mediante resolución presidencial, logo do informe previo do Servizo de Cultura e Lingua, no caso de que proceda. A Deputación de Pontevedra aboaralle ao grupo ou artista o importe correspondente ao custo do espectáculo da actuación mediante transferencia bancaria unha vez presentada a factura, que deberá reunir os requisitos legais establecidos, xunto coa acreditación por parte do concello da realización da mesma. O programa Musigal terá vixencia durante todo o ano 2018. De acordo co establecido na base 16.2 das de execución do Orzamento para o ano 2018, o órgano competente para a aprobación destas bases é a Xunta de Goberno. Para o non establecido nestas bases teranse en conta as de execución do Orzamento provincial.